Robin Sharma

BOHATSTVO,
KTORÉ SI
ZA PENIAZE
NEKÚPITE

Elektronická kniha

Copyright © Robin Sharma 2024

Translation © Barbora Hogan 2024

Slovak edition © Petit Press, a. s., 2024

Všetky práva vyhradené. Žiadna časť tejto knihy nesmie byť akýmkoľvek spôsobom šírená bez predchádzajúceho písomného súhlasu majiteľa práv.

ISBN 978-80-559-0983-7

Na to, aby ste si kúpili, po čom prahne vaša duša,
nepotrebujete žiadne peniaze.

– Henry David Thoreau, filozof

Majetok vás robí bohatým? Nemám taký druh bohatstva.

Mojím bohatstvom je život.

– Bob Marley, legendárny reggae hudobník

Najdôležitejšie veci v živote vôbec nie sú materiálne. Všetko, čo chcem, je priamo tu predo mnou. Mám vietor, mám dážď, mám sneh, mám slnko. No a čo ak nemám veľký dom a veľké auto? Poznám veľa ľudí, ktorí tieto veci majú a stále nie sú šťastní.

– Dag Aabye, horal a pustovník

Osobný odkaz
od Robina Sharmu

Tento odkaz vám píšem z vidieckeho domu, v ktorom žijem. Cez okno pracovne, kde píšem, vidím olivový háj, vinice a hustú hmlu vznášajúcu sa nad kopcami, ktoré akoby siahali až k nebesiam. Bolo by fajn, keby ste tu boli so mnou, aby som vám mohol osobne povedať všetko, o čo sa chcem s vami podeliť na tému bohato stráveného života. Možno sa nám to v budúcnosti podarí. Nechajme sa prekvapiť.

Mojím úprimným želaním – keď budete čítať túto knihu, ktorú som napísal, aby som vám pomohol žiť tú najlepšiu verziu tej najnapĺňajúcejšej podoby vášho života – je, aby som si postupne, ako sa kniha bude odvíjať, získal čoraz viac vašej dôvery. A stal sa vaším spoločníkom, priateľom a mentorom.

Pokorne a úprimne vám ďakujem za to, že veríte v hodnotu myšlienok, ktoré v tejto knihe objavíte o vedení života plného skutočného úspechu a pravého bohatstva namiesto falošnej verzie, ktorou bol naprogramovaný príliš veľký počet dobrých ľudí. Dúfam, že táto kniha, na ktorej som tak tvrdo pracoval, vám pomôže vytvoriť si život, v ktorom je oveľa viac krásy, šťastia, odvahy a prepojenosti vo vzťahoch, ale aj bezhraničného vnútorného pokoja.

Vedzte, prosím, že moja filozofia o tom, čo robí ľudský život úžasným a nádherným – práve na nej je táto kniha založená – sa značne odlišuje od filozofií iných kníh z oblasti osobného rozvoja. Jednoducho vás žiadam, aby ste mali otvorenú myseľ, keď sa tou filozofiou budeme zaoberať, a posúdili, či sú pre vás tieto informácie cenné na základe skutočných výsledkov, ktoré vnesú do vašich dní.

Dobre teda, začnime.

Existuje starý príbeh o mladom chlapcovi, ktorý trávi večery na vidieku tým, že pozoruje západ slnka nad vzdialeným kopcom s dokonalým domom s oknami, ktoré sa zdajú byť vyrobené zo zlata. Je úplne pohltený myšlienkou, že sa niekedy v budúcnosti vydá na cestu, aby toto miesto navštívil. Dúfa, že tam nakoniec bude žiť. Ak by to totiž urobil, prinieslo by mu to šťastie, po ktorom tak úporne túži.

Jedného dňa, keď je o čosi starší, sa podujme uskutočniť svoj sen. Putuje mnoho dní a dokonca aj dlhých nocí a prežíva len vďaka láskavosti neznámych, ktorí ho povzbudzujú, aby šiel ďalej, keď počujú o jeho ambícii navštíviť dokonalý dom s oknami z rýdzeho zlata. Napokon chlapec, vyčerpaný a vyšťavený, dorazí do cieľa.

Samozrejme, vôbec nenachádza, čo celý čas videl. Namiesto dokonalého domu je to schátraná stodola. A namiesto toho, aby boli okná vyrobené z rýdzeho zlata, sú staré, špinavé a popraskané. Uvedomí si, že poloha stodoly na vysokom kopci vytvorila z diaľky optickú ilúziu: dopad slnečných lúčov na okná spôsobil, že sa zdali byť vyrobené z drahého kovu. Všetko, čo z diaľky videl, bolo klamlivé.

Ach, v akom svete to žijeme! Sme vycvičení na to, aby sme posudzovali, či vyhrávame, podľa množstva peňazí, ktoré máme, veľkosti majetku, ktorý vlastníme, a toho, nakoľko účinne sme naše najlepšie dni využili v honbe za slávou, bohatstvom a vplyvom. Z toho pramení, že príliš veľa z nás má hlboko v duši zlý pocit zo svojho života, sme zo seba smutní a nahnevaní, že sny, v ktoré sme kedysi tak verili, boli zmarené a zomreli tichou smrťou, keď sme ich nahradili zodpovednosťami dospelých, životnými stresmi a ľudskými zápasmi.

Iste, peniaze sú dôležité. Ak máme primerané množstvo peňazí, umožňuje nám to viesť ľahší život, fungovať podľa vlastných pravidiel a konať dobré veci pre ľudí, ktorých milujeme. Mať dostatok peňazí otvára viac okien možností a dverí volieb. Peniaze sú však len jednou formou bohatstva – v skutočnosti existuje sedem ďalších foriem, na ktoré chcem upriamiť vašu pozornosť, aby sme vás priviedli k životu, z ktorého nadobudnete pocit, že je skutočne bohatý, bytostne prekypujúci a naplno taký, v aký ste kedysi dúfali. Na našej spoločnej ceste vás o týchto 8 formách bohatstva spolu s veľmi efektívnou metódou zaškolím so všetkým svojím nadšením.

Niekedy sme takí zaneprázdnení sledovaním toho, čo vlastnia iní ľudia, že zabúdame na všetky vlastné požehnania. A nemyslím tým
iba materiálne veci. Hovorím skôr o stavebných prvkoch krásne prežitého ľudského života. Tých, ktoré sa dajú priľahko zanedbať v tomto rýchlom, príliš zložitom a sústavne chaotickom svete, v ktorom sa teraz vy a ja nachádzame. O veciach, ktoré sa momentálne môžu javiť ako nedôležité, ale keď raz začnete odrátavať poslednú hodinu svojho posledného dňa, bude vám jasné, že boli najpodstatnejšie.

Jedným z dôvodov, prečo som napísal knihu Bohatstvo, ktoré si za peniaze nekúpite je, že toľko ľudí na tejto planéte sa sužuje. Umárajú sa myšlienkou a dojmom, že nemajú dosť. Dosť peňazí. Dosť materiálnych statkov. Dosť lajkov, sledovateľov či dostatočné spoločenské postavenie. Vedie to k stavu, ktorý vo svojej mentorskej práci nazývam Utrpením pocitu nehodnosti. Primnohí z nás sú hlboko presvedčení o tom, že na nich proste nezáleží, nie sú úspešní a ich životy sú zanedbateľné v porovnaní s tými, ktoré sa nám prezentujú ako dokonalé a veľkolepé.

Tu je pravda: ste absolútne, jedinečne a nepopierateľne dostatoční. Máte dary, talenty a dobrotu. A toľko vecí, za ktoré môžete byť hneď teraz vďační. Napriek tomu máme mnohí v sebe akúsi dieru. A v tom je pasca: nemilosrdne sami seba tlačíme do toho, aby sme naháňali viac a viac vonkajších vecí, ktoré by túto dieru zaplnili. Mylne si navrávame, že keď budeme mať plno peňazí, honosné autá, módne oblečenie a sledovateľov na internete, jedného dňa sa zázračne zobudíme s pocitom spokojnosti a budeme trvale šťastní. Vy aj ja však vieme, že ten deň nikdy nenastane. Nič z vonkajšieho sveta vám totiž neprinesie lepší vnútorný pocit. Ako tvrdí zenové príslovie: „Kamkoľvek ideš, stále si tam.“

Aké je teda riešenie? Jednoduché: pochopiť, že to, za čím sa ženiete v tejto kolektívnej snahe vyliezť na populárnu horu úspechu, na ktorú nás spoločnosť vycvičila liezť, vás ku skutočnému úspechu nedovedie. Pretože dosiahnuť vrchol blahobytu, ale dostať sa tam s pocitom prázdnoty, osamelosti a nešťastia, nie je výhra. Je to prehra. Nechcete predsa dopadnúť ako ten mladý chlapec v príbehu, o ktorý som sa s vami podelil: hnal sa za vidinou a zistil, že to bol klam.

„Úspech nastáva v súkromí duše,“ napísal slávny hudobný producent Rick Rubin. Svetský úspech bez radostného srdca je zlato blázna. Mojou pokornou modlitbou je, aby ste zažili oboje. Kniha, ktorú držíte v rukách, je mojím pokorným darom, ktorý vás povedie k naozajstným víťazstvám, obrovskej radosti a čaru – áno, čaru –, vďaka ktorému je ľudský život skvelý. Do tejto knihy som vložil svoju myseľ, srdce, telo aj ducha. Dúfam, že dokonale poslúži vášmu vzostupu.

S láskou a úctou,

Úvod

Nedávno sedela Elle vedľa mňa na gauči v obývačke nášho domu na talianskom vidieku. Presťahovali sme sa sem pred niekoľkými rokmi s najdôležitejšími vecami môjho života napchatými do troch kufrov. Potreboval som nové dobrodružstvo, a tak som predal svoj dom, rozdal väčšinu vecí a opustil krajinu, v ktorej som žil päťdesiatpäť rokov. Keď sme pristáli v Ríme, čakali sme pri batožinovom páse a tešili sa z čerstvého začiatku nášho nového života. Potom sme čakali ešte o niečo dlhšie a potom ešte dlhšie. Áno, naša batožina sa stratila. Vesmír má svojský zmysel pre humor, však?

Tak či onak, v onen podvečer na vidieku, ktorý som sa vám práve chystal opísať, sedela na mojom lone malá Ellina fenka Holly, ktorá sa teraz stala mojou malou fenkou, pretože je skoro stále so mnou, a priadla ako mačka (hoci v skutočnosti je to pes). Prezývam Holly „SuperChum“, čiže najpriateľskejší superhrdina na svete, lebo presne tým pre mňa je.

Pri pohľade von som za starodávnymi okennými rámami videl ohnivú oblohu, ktorú západ slnka sfarbil podmanivými odtieňmi červenej a čiastočne oranžovej. Bolo to čaro vo svojej najjednoduchšej forme. Taliansko na vás urobí taký dojem. Kamarát mi nedávno povedal: „Keď tu žiješ, plačeš dvakrát. Prvý raz, keď sem prídeš, pretože to nie je práve najpragmatickejšia destinácia na svete. A potom plačeš znova, kedykoľvek musíš odísť.“ Áno, je to také výnimočné miesto.

Elle mala na tvári jemný úsmev. A občas aj pár sĺz v očiach. Čítala rukopis tejto knihy prvýkrát.

Celá tá scéna bola veľmi jednoduchá. A hlboko dokonalá. Pomklo ma to pomyslieť si: „Toto je bohatstvo.“

Rozhodne netvrdím, že môj život je alebo niekedy bol ideálny. Vôbec nie. Zažil som dramatické problémy a prežil som monumentálne ťažké časy. Bol som zrazený k zemi, zneuctený, zradený a hlboko sklamaný.

A určite nechcem, aby ste si mysleli, že som nejaký guru, ktorý vie všetko. Nie som.

Prišiel som však na to, ako premeniť neúspechy na silné stránky, rany na múdrosť a problémy na prosperitu. Získal som mnoho ťažko nadobudnutých lekcií o tom, ako viesť krásny život. Podelím sa s vami o ne na nasledujúcich stránkach.

Raz som mal lyžiarskeho inštruktora, ktorý mi pomohol lepšie lyžovať (pretože to je to, čo lyžiarski inštruktori robia). Keď sme sa jedného dňa viezli lanovkou na kopec, povedal mi: „Viete, lyžiarski inštruktori nie sú bohatí, ale máme bohatý život.“ A ten muž – s večne brunátnymi lícami od slnka a chladu, ženou, ktorú zbožňoval, deťmi, ktoré miloval, a životom stráveným na horách s dych berúcimi výhľadmi – bol najbohatším človekom, akého som kedy poznal.

Presne o tomto je kniha Bohatstvo, ktoré si za peniaze nekúpite: o skutočnom bohatstve, ktoré sa často nachádza priamo pred nami, ale my ho ignorujeme, pretože sme boli naprogramovaní, aby sme si ho nevážili. Pripomenulo mi to nasledovný citát od Dalea Carnegieho: „Všetci snívame o nejakej čarovnej ružovej záhrade za horizontom namiesto toho, aby sme sa kochali ružami, ktoré dnes kvitnú pod našimi oknami.“ Je to pravda, však?

Dovoľte mi, aby som sa vás spýtal: „Prečo naša spoločnosť uctieva miliardára, ale nie učiteľa, ktorý nájde spôsob, ako týždeň čo týždeň inšpirovať triedu dvadsiatich detí? Alebo hasiča, ktorého hrdinská oddanosť nám pomáha zostať v bezpečí v našich komunitách a domovoch? Alebo záhradníka, ktorý skrášľuje ulicu svojou neúnavnou snahou vysádzať, vyživovať a polievať zeleň v okolí?“

Táto kniha je o úplne novej filozofii a metodológii úspechu a bohatstva, o ktorých nie sme vzdelávaní, školení ani povzbudzovaní uvažovať. Napriek tomu vám absolútne prinesú trvalé šťastie, osobnú slobodu a permanentný vnútorný pokoj.

Ako som už spomenul, súhlasím, že peniaze sú dôležité. Všetci musíme platiť účty, plniť si povinnosti a zapájať sa do činností, ktoré stoja peniaze. Rozsiahle úspory a finančná hojnosť umožňujú žiť s menším stresom, väčšou slobodou a pocitom osobnej nezávislosti (môžete robiť, čo chcete, kde chcete, kedy chcete – s ľuďmi, ktorých milujete). Takže áno, peniaze sú nevyhnutným prvkom najbohatšieho života. S tým rozhodne súhlasím. Peniaze sú dôležité, ale nie to jediné dôležité.

Ako uvidíte vo vzdelávacom rámci, ktorý sa vám chystám ukázať (rámec, ktorý som učil svojich klientov súkromného poradenstva mnoho rokov s vynikajúcimi výsledkami), finančná prosperita je len jednou z ôsmich foriem bohatstva. Počas takmer troch desaťročí spolupráce s mnohými svetovými obchodnými titanmi, profesionálnymi športovými superhviezdami, filmovými ikonami a hýbateľmi diania som bol mentorom mnohých miliardárov. A môžem vám s istotou povedať, že pre príliš veľa z nich sú peniaze všetkým, čo majú. Sú bohatí na peniaze, ale chudobní na život.

V skutočnosti si musíte počínať zdatne v každej z ôsmich foriem bohatstva, aby ste sa mohli označovať za naozaj úspešných a nazývať sa niekým, kto žije v pravej hojnosti. A koho život je krásny.

Na nasledujúcich stránkach dôsledne posúdime každú z ôsmich foriem bohatstva uvedených vyššie, a to spôsobom, ktorý sa ľahko aplikuje, hravo sa osvojí a prinesie do vašich dní výraznú zmenu. V krátkych kapitolách, ktoré sú rozvrhnuté tak, ako by boli každodennými osobnými mentorskými stretnutiami, vám poskytnem nápady, návrhy, inštrukcie a príbehy inšpirácie, aby ste mohli každú z nich naplno prežiť. Keď to urobíte, uvidíte, že budete odmenení vaším najbohatším životom.

Učebný model 8 Foriem bohatstva je založený na ôsmich skrytých (pretože nie sú bežne brané do úvahy) návykoch, na osvojenie ktorých vás aktívne vyzývam.

Rast: Návyk: Každodenné sebazdokonaľovanie. Tento návyk je založený na pochopení, že ľudia sú najšťastnejší a skutočne najbohatší, keď realizujú svoje osobné dary a prirodzené nadanie. Pravidelná snaha o osobný rast je jedným z vašich najcennejších aktív.

Zdravie: Návyk: Neustále optimalizujte svoje zdravie. Tento návyk je založený na vašom hlbokom pochopení, že špičková mentálna, emocionálna, fyzická a duchovná vitalita a dlhý život plný energie, pohody a radosti sú nevyhnutné na to, aby ste boli skutočne bohatí.

Rodina: Návyk: Šťastná rodina, šťastný život. Tento návyk je postavený na vedomí, že mať všetky peniaze a materiálny úspech sveta je bezcenné, ak ste sami. Preto obohaťte spojenia s tými, ktorých milujete. A naplňte svoj život fantastickými priateľmi, ktorí umocňujú vaše šťastie.

Práca: Návyk: Práca ako platforma pre poslanie. Tento návyk je založený na tom, že priebežne vnímate svoju prácu ako ušľachtilé úsilie a príležitosť nielen na to, aby ste realizovali viac zo svojho génia, ale aj na to, aby ste robili náš svet lepším miestom. Osobné majstrovstvo je mena, do ktorej sa oplatí investovať.

Peniaze: Návyk: Prosperita ako palivo pre slobodu. Tento návyk je poháňaný princípom, že finančná hojnosť nielen má ďaleko od zla, ale je tiež nevyhnutným predpokladom, aby sme mohli žiť spôsobom, ktorý je veľkorysý, fascinujúci a originálny.

Komunita: Návyk: Stanete sa odrazom svojich spoločenských väzieb. Tento návyk je založený na vedeckom fakte, že myslenie, cítenie, správanie a konanie ľudskej bytosti sú hlboko ovplyvnené ľuďmi v okolí, rozhovormi a mentormi. Ak chcete viesť úžasný život, naplňte svoje spoločenské prostredie skvelými ľuďmi.

Dobrodružstvo: Návyk: Radosť pochádza z objavovania, nie vlastnenia. Tento návyk vychádza zo skutočnosti, že to, čo podnecuje obrovskú radosť, nie sú materiálne veci, ale magické chvíle, keď robíme niečo, čo nás zaplavuje pocitmi vďačnosti, údivu a úžasu. Obohaťte o ne svoje dni a váš život sa stane úplne novým vesmírom inšpirácie.

Služba: Návyk: Život je krátky, preto veľa pomáhajte. Tento návyk je založený na časom osvedčenom pochopení, že hlavným cieľom bohato prežitého života je zlepšiť životy druhých. Keď sa oddáte službe a poslaniu, ktoré vás presahujú, nielenže nájdete svoje najlepšie Ja, ale v tomto procese aj rozžiarite svet. A objavíte poklady ďaleko za hranicami hotovosti, majetku a spoločenského postavenia.

Dobre. Ešte raz vám ďakujem za vašu vieru v moju prácu a za to, že ste sa tu ku mne pridali. Teraz začnime, aby sme vyplnili vaše dni bohatstvom, ktoré si za peniaze nekúpite.

1. Forma bohatstva

Rast

Návyk: Každodenné sebazdokonaľovanie

Bohatstvo vo vás, vaša podstata,
je vaším kráľovstvom.

– Rumi

1. forma bohatstva
Rast / Rýchly prehľad

Rozvinúť sa do všetkého, čím môžete byť, je oveľa cennejšie ako čokoľvek, čo by ste si mohli kúpiť za peniaze. Osobné majstrovstvo je mena, vďaka ktorej budete autenticky bohatí. A vašou najrozumnejšou investíciou je urobiť zo seba všetko, čím môžete byť.

Preskúmať svoje obavy, ktorým ste doteraz nečelili, zbaviť sa obmedzení, ktoré vás sabotujú, vydať sa do neprebádaných oblastí vášho vrodeného potenciálu a vedieť, akí múdri, silní, nadaní, odolní a milujúci ste, prinesie do vášho života viac čara než všetka sláva, bohatstvo a svetský úspech, aký by človek mohol mať.

Vnútorný rast a každodenný osobný rozvoj sú veľmi reálnou formou bohatstva, hoci naša spoločnosť si ich vo všeobecnosti neváži. Namiesto toho, v našej súčasnej dobe je to miliardársky finančný titán, koho dáme na titulnú stránku, a slávna športová hviezda, ku ktorej vzhliadame namiesto osoby, ktorá povýšila na svoju primárnu prioritu tvorenie čistej mysle, budovanie bohatého srdca, upevnenie silného charakteru a rast radostného ducha. Pre mňa je vnútorné víťazstvo oveľa dôležitejšie ako víťazstvo vo vonkajšom svete. To prvé je trvalé. To druhé je prchavé.

Keď však naša spoločnosť nekladie sebazdokonaľovanie a neustálu realizáciu vašich prirodzených síl a prvotného génia na vrchol akéhokoľvek zoznamu vecí, na ktorých najviac záleží na dobre prežitej ceste, neznamená to, že by ste to nemali urobiť vy. Vlastne by ste mali.

Mahátmá Gándhí raz povedal: „Jediní diabli na svete sú tí, ktorí pobehujú v našom vnútri. Boj by sa mal viesť práve tu.“ A, prosím, verte mi: hneď ako pochopíte hodnotu prehĺbenia svojho osobného rastu, všetko sa pre vás zmení. Pretože brilantný vonkajší život sa začína krásnym vnútorným životom. Nikdy nebudete schopní tvoriť, vyrábať, prosperovať a užívať si nič na vyššej úrovni, než na akej ste vy sami.

Dobre, moji noví priatelia, poďme spolu preskúmať prvú formu bohatstva.

1
Ctite si svoju veľkosť

Jednoduchá myšlienka, ktorá je príliš často zanedbávaná. Oceniť samých seba. Za všetko, čím ste si prešli a čím ste sa stali. Za všetky strachy, ktorým ste čelili a od ktorých ste sa oslobodili. Za sny, ktoré ste nielen snívali, ale našli ste aj odvahu uskutočniť ich. Za všetkých ľudí, ktorým ste pomohli, a za všetko dobré, čo ste vykonali. Záleží na vás viac, ako si myslíte. Takže, prosím, nemerajte svoju hodnotu tým, čo vám väčšina ľudí podsúva, že by ste mali robiť, byť a mať.

To, že ste tu so mnou, nie je vôbec náhoda. Niečo vo vás – v spoločnosti, kde príliš veľa dobrých ľudí námesačne prechádza svojimi najcennejšími hodinami v digitálnom spánku – hľadá čosi lepšie. Cítim, že hoci život môže byť niekedy náročný, nestratili ste nádej. Uchránili ste si optimizmus pre svoju svetlejšiu budúcnosť a dôverovali ste volaniu v duši, aby ste plne realizovali svoje etické ambície po celú dobu, čo budete žiť.

Toto z vás robí – v mojich starnúcich očiach – hrdinu. Prežili ste toho veľa. Mohli ste to vzdať. Stať sa otupenými, cynickými, kritickými a uzavrieť svoje srdce. Namiesto toho ste tu. Pripravení napredovať, zanietení pre pokrok a odhodlaní rásť pomocou vedenia, ktoré odo mňa ako vášho mentora dostanete. Je to akt veľkej odvahy byť ochotný zanechať to, kým ste boli včera, aby ste sa zajtra stali niekým ešte lepším, múdrejším, zdravším a šťastnejším, viete?

A mal by som naozaj zdôrazniť, že práca na osobnom rozvoji je tá najlepšia, akú kedy môžete urobiť. Mnoho ľudí sa uškrnie alebo prevráti oči (prípadne oboje), keď začuje výraz „sebazdokonaľovanie“. Čo je však odvážnejšie a rozumnejšie, ako vytrvalo a postupne tvrdo pracovať na tom, aby ste zmenili každodennú ľudskú neistotu na vzácne sebavedomie, osobné limity na nezvyčajnú zdatnosť a priemerný spôsob prežívania na dych berúcu výnimočnú cestu ctiacu sľub, do ktorého ste sa narodili? „Najdôležitejšia investícia, ktorú môžete urobiť, je investícia do seba,“ povedal renomovaný finančník Warren Buffett. A najlepšia stratégia, ako zlepšiť svet, je zlepšiť seba, však?

Keď prepracujete, pozdvihnete a zdokonalíte svoj vnútorný vesmír, váš vzťah k tomu, čo vo svojej mentorskej metodológii nazývam „vaše hrdinské Ja“ (je opakom vášho egoistického Ja – falošnej, chybnej, obmedzenej a vystrašenej časti vás, ktorá bola vyformovaná negatívnymi presvedčeniami a ranami, ktoré ste počas svojho života utrpeli) sa určite zlepší. A keď sa váš primárny vzťah s vaším najvyšším Ja zlepší, zlepší sa aj každý ďalší vzťah vo vašom živote.

Budujte pevnejšie poznanie a bližší vzťah so svojím hrdinským Ja (prostredníctvom filozofií a nástrojov, ktorými vás prevediem) a zároveň sa tým zlepší aj váš vzťah k rodine, vitalite, práci, prosperite, komunite, dobrodružstvu a službe druhým.

Mimochodom, mali by ste vedieť, že moje začiatky boli skromné. Žiadne pečené holuby mi nepadali rovno do úst. Narodil som sa v Afrike. Moji rodičia boli prisťahovalci. Pred dvoma rokmi som vzal svoju životnú partnerku Elle na prehliadku domu, v ktorom som vyrastal. Keď sme tam prišli, súčasný majiteľ práve polieval trávnik. Povedal som mu, že som pred viac ako päťdesiatimi rokmi býval v jeho dome. Tak nás pozval dnu. Milý človek. Veľa sa usmieval. Keď sme odišli, Elle povedala: „To je ten najmenší dom, aký som kedy videla.“ Cítil som to rovnako.

A vyrastal som s množstvom nedostatkov – rovnako ako všetci ľudia. Plný myšlienok nedostatku, pocitov plachosti a neistoty a spôsobov fungovania, ktoré zväzovali moje nadanie, hatili môj optimizmus a dusili moju slobodu.

Jedna vec ma však zachránila a transformovala: bezhraničná (niekedy priam fanatická) láska k rastu. Keď som nevedel, ako niečo zlepšiť, mohol som sa naučiť, ako to zlepšiť. Všetko, čím som sa túžil stať, a všetko, o čom som sníval, sa mohlo splniť tým, že som obohatil svoje poznanie. Samozrejme, vy to dokážete tiež. Preto sa s vami tak teším.

Keď píšem tieto slová, pripomína mi to, čo napísala filozofka a spisovateľka Ayn Rand:

Nedovoľte, aby oheň vo vás vyhasol, nenahraditeľná iskra po iskre, v beznádejných močiaroch toho, čo sa zatiaľ nestalo, čo sa takmer stalo alebo čo sa nestalo vôbec. Nedovoľte, aby hrdina vo vašej duši zahynul v osamelej frustrácii z povedomia o živote, ktorý ste si zaslúžili, ale nikdy ste neboli schopní dosiahnuť ho. Svet, po ktorom túžite, môžete získať. Existuje, je skutočný, je váš.

Toto vám zo srdca prajem.

2
Vonkajšia zmena v živote sa riadi zákonom vnútornej zmeny

Keď vám píšem tento mentorský odkaz, dúfam, že máte skvelú náladu, ste plní nadšenia (aké úžasné slovo!) a horlivo sa usilujete o nádherný život, na ktorý budete v starobe hrdí. A ak už ste starí, potom dúfam, že ste na svoj život hrdí. Dnes ráno som vstal o tretej (išiel som spať krátko po deviatej večer), aby som mohol meditovať, vizualizovať a modliť sa. Potom som naskočil na svoj stacionárny bicykel. Je to môj obľúbený kus cvičebného zariadenia, pokiaľ nepočítame spoľahlivý horský bicykel. Ten je pre mňa na prvom mieste. Keď sme sa dávali s Elle dokopy – na našom druhom rande, aby som bol presný – prvá vec, ktorú som jej ukázal, keď ma prišla navštíviť u mňa doma, bol môj horský bicykel. Neskôr sa mi zdôverila, že jej to pripadalo trochu divné. Po všetkých tých rokoch je však stále so mnou. Myslím si teda, že to bol dobrý krok.

V každom prípade sa s vami musím podeliť o príbeh. Jedného večera sedel otec vo svojom obľúbenom kresle a čítal noviny. Jeho malý syn drepel vedľa neho. „Oci, poďme sa hrať,“ vyzval ho chlapec veselo. Muž však bol príliš zaneprázdnený tým, že bol dospelý, a pokračoval v čítaní.

„Oci, poďme sa hrať! Poďme sa zabávať,“ naliehal malý chlapec. Otec mu však nevenoval žiadnu pozornosť. Pokračoval v čítaní.

Dieťa dobiedzalo ďalej a muž ho ignoroval. Nakoniec otec dostal nápad. V novinách bol obrázok zemegule, tak ho vyšklbol, roztrhal na kúsky a podal ich svojmu synovi so slovami: „Tu máš, poskladaj to nazad.“ Pričom si pomyslel, že dieťaťu to bude trvať dlho.

Lenže deti prichádzajú rozvinutejšie ako dospelí, aby nám poskytli lekcie, ktoré potrebujeme dostať. O pár minút sa chlapec vrátil so zemeguľou dokonale poskladanou.

„Ako si to dokázal, synak?“ spýtal sa otec prekvapene.

„Ľahko, oci. Na druhej strane zemegule bol človek. A keď som dal dokopy toho človeka, svet bol v poriadku.“

Silná myšlienka, však? Sotva sa dáte dokopy, váš svet bude v poriadku – viac než v poriadku. Vlastne bude fantastický, ak aplikujete filozofie, metódy, rutiny a taktiky, o ktoré sa s vami s veľkou radosťou chystám podeliť (pre niekoho, kto nie je ochotný na sebe pracovať, nebude fungovať nič, mám pravdu?).

Jednou myšlienkou na zapamätanie, ktorú rád zdieľam so svojím publikom, keď mám tematickú prednášku v nejakom meste na tejto malej planéte, je táto: „Obete sa vyhovárajú, lídri dosahujú výsledky.“ Byť lídrom neznamená, že musíte mať titul, pozíciu, autoritu alebo tonu peňazí. Nie, vôbec nie.

Vodcovstvo je presným opakom postoja obete. A ľudia, ktorí sa zbavujú svojej moci tvoriť úžasné výsledky tým, že sa sťažujú, obviňujú a očakávajú, že iní zlepšia ich život, sú bytosti chytené do pasce hrania sa na obeť.

Nedávno som zdieľal cestu v aute s fajn mladým vodičom. Keď sme sa rozprávali, povedal mi, že prišiel ako prisťahovalec s 260 dolármi vo vrecku. Boli to všetky peniaze, ktoré mal. Napriek tomu si svojím úsilím, tvrdou prácou a neutíchajúcou túžbou rásť našetril dosť peňazí na to, aby si kúpil dom, a teraz podporoval jedenásť (áno, jedenásť!) členov svojej rodiny. Mohol sa sťažovať na náročnú minulosť, obviňovať svoje biedne detstvo a čakať, že niečo mimo neho zlepší jeho dni. Ale neurobil to. Začínal s málom, dosahoval stabilné denné zisky a časom zmenil svoju situáciu. Tento vodič priniesol výsledky namiesto toho, aby sa vyhováral. A povedal mi, že jeho skutočným receptom bola hlboká oddanosť neustálemu sebazdokonaľovaniu, ktoré je v preklade celé o raste – prvej forme bohatstva. Z nejakého dôvodu ma príbeh tohto muža núti premýšľať o slovách básnika bojovníka Charlesa Bukovského: „Pamätáš si, kým si bol, predtým, ako ti svet povedal, kým by si mal byť?“

Týmito slovami túto kapitolu ukončím, pretože si potrebujem oddýchnuť od písania a čaká ma môj verný horský bicykel.

3
Nebuďte zberateľom krívd

Niekto sa na nás škaredo pozrie. Niekto z našich blízkych nás sklame. Niekto, komu sme dôverovali, nás podvedie. Takéto veci sú súčasťou esencie života. Nemôžete sa im vyhnúť, akokoľvek sa o to snažíte.

Keď sa s nami nezaobchádza tak, ako by sme chceli, je ľahké nahnevať sa. Alebo sa uzavrieť do seba. Alebo v sebe pestovať pocity krivdy a zatrpknutosti.

A keď postupujeme životom a komunikujeme s inými ľudskými bytosťami, je ľahké neustále rozširovať to, čo nazývam Zbierkou krívd. Jednoducho sa dokola nechávate odradiť a namiesto toho, aby ste emócie bolesti, frustrácie a podráždenia, ktoré tieto skúsenosti vyvolávajú, spracovali a tým sa ich zbavili, radšej ich všetky prehltnete. A hoviete si v nich. A necháte pocit ukrivdenia v sebe hnisať ako veľkú ranu (ktorá poškvrní každý prežitý moment a zakalí vašu kreativitu, produktivitu, prosperitu a pokoj).

Ste múdri a bystrí a vyberáte si naozaj skvelých mentorov, takže už viete: toto nie je najlepší spôsob, ako žiť. Z nezahojených rán sa stane nezrealizovaný potenciál a seriózny žrút energie – energie, ktorú by ste mohli použiť na vytvorenie úžasných výsledkov a vychutnávanie si tohto najväčšieho daru a cesty v podobe vášho života.

A tiež si zapamätajte toto: čím väčšia je vaša Zbierka krívd, tým viac sa premietne do spôsobu, akým všetko vnímate.

Začnete vidieť pohŕdanie, ktoré tam ani nebolo. Začnete sa domnievať, že ľudia páchajú podlé veci, ktoré v skutočnosti neurobili. Začnete veriť, že tento niekedy zložitý, ale tiež totálne úžasný vesmír, v ktorom žijeme, je veľmi desivé miesto. Nevidíme veci také, aké sú, ale také, akí sme my, však?

Takže mojím úprimným návrhom pre vás, kým popíjam svoj čerstvý mätový čaj s kúskom zázvoru a počúvam očarujúcu country pieseň „Fall“ od Kolbyho Coopera, zatiaľ čo veľmi hlučný kohút naďalej prebúdza svet, je, aby ste sa stali majstrom v tom, že sa vzdáte krívd a necháte ich plávať. Iste – samozrejme –, obraňujte sa a postavte sa za to, aby sa s vami zaobchádzalo dobre. To je prirodzené a my sami učíme ľudí, ako sa k nám majú správať. Nikdy nesmiete nikomu dovoliť, aby s vami zaobchádzal zle. Zároveň vám však opatrne navrhujem, aby ste mali väčší súcit s druhými. Nevieme, aký boj práve vedú. A všetci okolo nás naozaj robia všetko, čo je v ich silách. (Aj vtedy, keď sa všetko, čo je v ich silách, zredukovalo na nepríjemné správanie.)

A hoci to neznamená, že nie sú zodpovední za to, čo robia, znamená to, že si zaslúžia naše pochopenie. Len si predstavte, aký skvelý ľudský život vytvoríte, ak budete hľadať požehnanie v ľuďoch, ktorí sa vás snažia prekliať. Takto sa správali historickí velikáni ducha. A takto sa správa skutočne bohatý človek.

„Počas mojich mladších a zraniteľnejších rokov mi otec dal niekoľko rád, na ktoré som odvtedy veľakrát myslel. „Kedykoľvek máš chuť niekoho kritizovať, spomeň si, že nie všetci ľudia na tomto svete mali také výhody ako ty,“ povedal Nick Carraway, rozprávač majestátneho románu F. Scotta Fitzgeralda Veľký Gatsby.

Dbajte na túto zásadu a vaša každodenná radosť a celkový pokoj sa exponenciálne zvýšia. A životom, ktorý vediete, zľahka podnietite mier, ktorý sa rozšíri po celej planéte.

4
Je v poriadku byť lajdácky

„Buď dokonalý“, „buď perfektne upravený“ a „maj vytvarované brušné svaly“, učí nás naša spoločnosť. Aký nezmysel!

Nie je znakom veľkej múdrosti žiť vyrovnaný život? Sú chvíle na to, aby sme uplatnili silu vôle svetovej triedy (napríklad keď tvoríme inšpiratívny pracovný projekt, snažíme sa o dosiahnutie dôležitého cieľa fyzickej zdatnosti alebo pri realizácii zmysluplnej duchovnej činnosti) a boli vzorom hrdinskej sebadisciplíny. Potom sú obdobia určené na to, aby sme boli pasívnejší, viac odpočívali, robili toho málo a jednoducho boli ľudskou bytosťou.

A keď v názve tohto mentorského odkazu hovorím, že v určitých obdobiach vašej životnej cesty je v poriadku byť lajdácky, nemyslím tým len to, že si neusteliete posteľ, keď sa vám nechce, alebo si nezaplníte svoj kalendár v záujme slobody nudiť sa. Chcem tým tiež povedať, že je v poriadku byť menej než dokonalý, pokiaľ ide o váš vnútorný život. Seba majstrovstvo a osobný rast nesmú byť nikdy drinou. V opačnom prípade vypudíte čaro z celej
aktivity.

Včera večer som videl na internete video muža, ktorý povedal, že by sme sa mali k sebe správať ako ku kusu kameňa a tesať sa, kým nedosiahneme svoje najextrémnejšie kontúry, aby sme vyformovali niečo krásne. Jeho energia bola intenzívna, agresívna a vyzeral byť nahnevaný.

Chápem jeho posolstvo. Určite áno. Nemôžeme sa sústavne každú hodinu poddávať impulzom slabosti, a pritom dúfať, že budeme mať život plný dokonalosti, spokojnosti a úžasu. Chápem to. Pošlite mi tričko s takým nápisom. Niektoré odkazy z kultúry tvrdej práce a potu „Hustle and Grind“ nesú v sebe kúsok pravdy. Šťastie vyhľadáva ľudí, ktorí sa neboja robiť náročné veci.

Pre mňa však nádherná ľudská existencia musí obsahovať trochu chaosu. Určité obdobia „strategickej lenivosti“. Zopár úchvatných dní poriadnej lajdáckosti. Keď si dovolíme nechať svoju posteľ neustlanú, hovor neprijatý a riad neumytý. Nie sme stroje, sme ľudia.

Chcel by som, aby ste zvážili, či by ste mohli viac dôverovať prúdu života. Prestaňte odolávať svojim prirodzeným rytmom. Prijmite obdobia, keď sa zdá, že sa toho veľa nedeje, pretože farmár akceptuje obdobie úhoru, ako aj čas zberu, chápe, že bez toho prvého by následný veľkolepý rast naozaj nebol možný. Vážte si dni, keď máte všetko odhodlanie sveta. A počas dní, keď ho nemáte, viac odpočívajte.

5
Zapamätajte si princíp RPNAM

Premýšľali ste niekedy o tom, ako ste sa stali osobou, ktorou ste? Zamysleli ste sa niekedy nad tým, čo vás urobilo vami? (Mimochodom jediným človekom, ktorý je presne taký istý ako vy, ste na celej planéte iba vy.)

Moja odpoveď sa dá zhrnúť do päťpísmenkovej skratky: RPNAM.

Áno, to je moja odpoveď.

Vaše základné presvedčenia a správanie, každodenné návyky a všeobecné spôsoby bytia boli spôsobené a vytvorené piatimi silami, ktoré vyjadruje skratka RPNAM.

„R“ predstavuje vašich rodičov. Iste, s najväčšou pravdepodobnosťou mali dobré úmysly, ale faktom je, že na vás preniesli aj svoje chybné programy. Robili to najlepšie, čo dokázali, na základe toho, čo vedeli a čo im vštepili ich rodičia. Ak mali majetkové jazvy a limitované zmýšľanie o finančnej hojnosti, prijali ste ich aj vy (pretože dieťa preberá myslenie a podvedome napodobňuje spôsoby správania opatrovateľov, ktorí ho učia, ako funguje svet). Ak vaši rodičia verili, že život má byť tragický, že väčšina ľudí je zlá a že ľudské bytosti nemajú žiadnu slobodu rozhodovať o tom, ako sa veci vyvinú, prijali ste tieto presvedčenia za svoje a nainštalovali ste si adekvátne návyky. A opakovali ste ich toľkokrát, až sa skutočne stali vašimi pravdami a realitou. Aj keď boli mylné.

„P“ znamená vaše prostredie. Váš ekosystém má dramatický vplyv na spôsob, akým sa každý deň prejavujete. Ak dovolíte priemerným veciam, ako sú násilné televízne programy, toxické spravodajské kanály a odkazy narcistických influencerov na internete, aby vstúpili na vašu osobnú obežnú dráhu, časom tieto sily znížia vašu pozitivitu, výkon a radosť. Aj prostredie, v ktorom ste vyrastali počas raného veku, formovalo vašu identitu, a malo obrovský vplyv na to, kým v súčasnosti ste.

„N“ predstavuje národ. Ak ste vyrastali vo vojnovej zóne alebo v krajine, ktorá trpela spoločenskou nestabilitou, hlboko to ovplyvnilo spôsob, akým vidíte svet. Ak pochádzate z národa, ktorý je prosperujúci, stabilný a v bezpečí, aj toto vytvorilo vnemovú šošovku, cez ktorú spracovávate, čo je pre vás predstaviteľné. A kým sa môžete v budúcnosti stať.

„A“ znamená vaše asociácie – teda ľudí, s ktorými sa stretávate. To, s kým trávite čas, má obrovský vplyv na to, ako uvažujete, cítite sa a konáte. Napríklad váš okruh priateľov je silným indikátorom príjmu, životného štýlu a všeobecného nastavenia. Začnite si vzťahy s kráľovnami drámy a kráľmi chaosu a časom vás tieto vplyvy budú hĺbkovo tvarovať.

„M“ predstavuje médiá. Každý deň – bez ohľadu na to, kde žijete – sa k vám dostáva neustály príval hypnózy a vábenia z mnohých foriem médií. Môžu zahŕňať reklamy vytvorené tak, aby vás prinútili kúpiť si produkty, ale aj podsúvané názory na to, aké životné hodnoty sú dôležité, a nenápadné rady, ako by mal človek žiť, aby zapadol do davu. To všetko časom infikuje vašu vlastnú identitu a ovplyvní postoje k príležitostiam.

RPNAM. Tieto písmená vysvetľujú, ako ste sa stali vami. Prosím, zamyslite sa nad nimi. Diskutujte o nich s kamarátom. Rozjímajte nad nimi osamote. Pretože keď sa zvýši vaše povedomie o piatich silách, ktoré vás formovali, zosilní sa tým vaša sebakontrola. A zvýši sa tým vaša schopnosť robiť lepšie rozhodnutia, ktoré vám zaručene prinesú viac nadchýnajúcich výsledkov.

Koniec ukážky